Afrikaanse treffers 1978: Ek kyk graag so diep in jou oë – Gé KorstenGé Korsten. Foto: Chessaleeinlondon.wordpress.com Dit was onvermydelik dat Gé een of ander tyd ŉ wenliedjie sou hê, en met Ek kyk graag so diep in jou oë het hy dit eindelik reggekry. Dit was egter nie naastenby die enigste Afrikaanse liedjie wat daardie jaar gewild was nie. Die hele land het na Heidi op televisie gekyk, en Herbie en Spence se weergawe het tot Springbok Radio se Top 20 toegetree ŉ week nadat Peter Lotis se Engelse weergawe dit reggekry het. Peter Lotis het egter baie beter gevaar. Ironies genoeg was albei vertalings van ŉ bestaande melodie. Die oorspronklike weergawe, wat ook in die Afrikaanse program voorgekom het, is in Duits deur Gutti und Erika gesing. Carike Keuzenkamp het lank tevore laas ŉ groot treffer gehad, maar Anton Goosen het Hoeka toeka vir haar geskryf, en sy het die sewentiende plek op Springbok Radio se Top 20 gehaal. Ongelukkig het sy na net twee weke uitgesak.